ลงทุนปีหน้าสดใส ธปท.มั่นใจเศรษฐกิจปี'60โตได้3.2%
ธปท.ยันเศรษฐกิจไทยปรับดีขึ้น ปีหน้าคาดเอกชนลงทุนจะเพิ่มขึ้นเป็นบวก ตามภาครัฐที่ลงทุนชัดขึ้น เชื่อปีนี้และปีหน้าโตตามเป้า 3.2%
29 ต.ค. 2565

ธปท.ยันเศรษฐกิจไทยปรับดีขึ้น ปีหน้าคาดเอกชนลงทุนจะเพิ่มขึ้นเป็นบวก ตามภาครัฐที่ลงทุนชัดขึ้น เชื่อปีนี้และปีหน้าโตตามเป้า 3.2%
นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เปิดเผยว่า การขยายตัวทางเศรษฐกิจปี 2559 และปี 2560 จะโตได้ตามคาด 3.2% เพราะการบริโภคภาคเอกชนและการส่งออกปรับดีขึ้น รวมทั้งมีมาตรการภาครัฐออกมาเพิ่มเติม ทำให้เศรษฐกิจขับเคลื่อนต่อเนื่อง ช่วยชดเชยการท่องเที่ยวที่ได้รับผลกระทบจากการจัดระเบียบทัวร์ผิดกฎหมาย ส่วนการลงทุนภาคเอกชนที่ขยายตัว ต่ำกว่าคาด โดยปีนี้จะติดลบ 0.6% ขณะที่ปีหน้าจะเป็นบวก 1.6% เนื่องจากเอกชนจะลงทุนตามการลงทุนภาครัฐ ที่ชัดเจนขึ้น
"สัญญาณเศรษฐกิจปีหน้าดี จากปีนี้ที่เศรษฐกิจมีแนวโน้มเติบโตได้ดีขึ้น แต่ต้องติดตามดูว่าผลของมาตรการที่ภาครัฐกระตุ้นการบริโภคในช่วงนี้ ที่ทำให้คนใช้จ่ายเพิ่ม นำเงินในอนาคตมาใช้ก่อน อาจทำให้การใช้จ่ายในไตรมาสแรกปีหน้าชะลอลงไปบ้าง และติดตามปัจจัยในต่างประเทศที่อาจจะทำให้เศรษฐกิจเสี่ยงโตต่ำลงได้" นายจาตุรงค์ กล่าว  ทั้งนี้ ปัจจัยเสี่ยงที่อาจกระทบต่อการเติบโตของเศรษฐกิจ ซึ่งคณะกรรมการนโยบายการเงิน (กนง.) ติดตาม คือ นโยบายการค้าระหว่างประเทศของรัฐบาลสหรัฐชุดใหม่ที่ยังไม่ชัดเจนว่าจะส่งผลต่อการค้าโลกและเศรษฐกิจเอเชียรวมถึงไทยอย่างไร และการปรับขึ้นอัตราดอกเบี้ยนโยบายของธนาคารกลางสหรัฐที่เร็วขึ้น อาจส่งผลให้เงินทุนไหลออกจากภูมิภาคและไทยเพิ่มขึ้น
นอกจากนี้ ยังมีปัจจัยราคาน้ำมันดิบในตลาดโลกปรับเพิ่มขึ้นเร็วกว่าที่คาดไว้ แต่ยังมองเงินเฟ้อจะเข้าสู่กรอบล่างที่ 1% ในไตรมาสแรกปีหน้า จากเป้าหมายเงินเฟ้อที่ 1-4% จำนวนนักท่องเที่ยวต่างประเทศลดลงมากกว่าคาดจากการปราบปรามทัวร์ผิดกฎหมายเป็นสำคัญ รายได้ภาคเกษตรจะปรับดีขึ้นตามราคาสินค้าโภคภัณฑ์และทำให้การบริโภค ครัวเรือนดีขึ้นได้หรือไม่ และโครงการและมาตรการกระตุ้นเศรษฐกิจของ ภาครัฐที่อาจออกมาเพิ่มเติม   ด้าน นายดอน นาครทรรพ ผู้อำนวยการอาวุโส ฝ่ายนโยบายเศรษฐกิจการเงิน ธปท. กล่าวว่า ภาวะเศรษฐกิจเดือน พ.ย. 2559 ขยายตัวดีขึ้น จากการส่งออกสินค้าที่ขยายตัวสูง 10.1% จากติดลบ 4.3% ในเดือนก่อน และลงทุนภาครัฐ ที่ขยายตัวดีต่อเนื่อง ทั้งรายจ่ายประจำและลงทุน ด้านจำนวนนักท่องเที่ยวที่ลดลงจากการจัดระเบียบทัวร์ผิดกฎหมายเริ่มชะลอลง  "การลดลงของนักท่องเที่ยวจีนในเดือน พ.ย.น่าจะลดลงต่ำที่สุดของปีแล้ว โดยเดือน ต.ค.นักท่องเที่ยวจีนลดลง 16.2% เดือน พ.ย.ลดลง 30% คาดว่า นักท่องเที่ยวจีนจะกลับมามากขึ้น เพราะข้อมูลเร็วเดือน ธ.ค.บ่งว่าจำนวนนัก ท่องเที่ยวเริ่มฟื้นกลับมาเที่ยวไทยมากขึ้น จากภาพเศรษฐกิจที่ดีขึ้นทำให้ไตรมาส 4 น่าจะโตได้ตามคาดที่ 2.8% และ มีโอกาสโตได้ถึง 2.9% ทำให้ทั้งปีนี้มั่นใจโตได้ 3.2% หนุนให้ปีหน้ามีทิศทางดีขึ้น" นายดอน กล่าว